Jesus het ons vry kom maak van alle onnodige aardse voorskrifte en rituele. Leef dan soos 'n bevryde mens in sy liefde en beskerming met dankbaarheid en gehoorsaamheid aan sy Gebooie.
Die Bybel is nie net die kerk se fondament nie, maar ook die morele kompas van die samelewing. As teoloë hierdie kompas se korrektheid bevraagteken, raak die kerk se profetiese stem onvermydelik stil. Waarheen gaan die land? En in watter rigting vaar ons? Is ons soos ’n skip sonder rigting?
’n Kerk se gesag hang van sy verbondenheid aan die Skrif af. As sy vertroue in die Bybel verloor, verloor sy haar gesag. Kerke is nie veronderstel om lidmate se vertroue in die Bybel te ondermyn nie. Sulke kerke doen die Satan se werk vir hom: “Is dit ook so dat God gesê het ….Julle sal gewis nie sterwe nie…” (Gen.3:1,4).
Ons staan op die drumpel van ’n groot hervorming. God het dit ook vir Siener van Rensburg laat sien. Hierdie hervorming moet soos in Juda, by die huis van God begin. Die Woord van God moet weer die rigsnoer vir die kerk en die samelewing wees. Daarin is die volmaakte beginsels van God vir die kerke en samelewing vervat. En met die Woord in die hand, sal die Boerevolk moet begin skoonmaak.
Laat ons baie ernstig bid vir nuwe leiers wat soos die Leviete van ouds die tempel sal reinig deur alles wat onheilig is, uit te dra. Daarna sal die volk gesond word!